เก็บตกการเงิน
นายวิโรจน์ ณ ระนอง ผู้อำนวยการวิจัยด้านเศรษฐศาสตร์สาธารณสุขและการเกษตร มูลนิธิสถาบันวิจัยเพื่อการพัฒนาประเทศไทย (ทีดีอาร์ไอ)
18 ต.ค. 2555

ทีดีอาร์ไอแจงจำนำข้าวทำรัฐขาดทุน 1 แสนล้าน
นายวิโรจน์ ณ ระนอง ผู้อำนวยการวิจัยด้านเศรษฐศาสตร์สาธารณสุขและการเกษตร มูลนิธิสถาบันวิจัยเพื่อการพัฒนาประเทศไทย (ทีดีอาร์ไอ) เข้าชี้แจงต่อคณะกรรมาธิการพัฒนาเศรษฐกิจ สภาผู้แทนราษฎร ที่มีนายชนินทร์ รุ่งแสง สส.กทม. พรรคประชาธิปัตย์ เป็นประธาน ถึงปัญหานโยบายจำนำข้าวว่า ไม่เชื่อว่าโครงการรับจำนำข้าวของรัฐบาลจะสามารถยกระดับราคาข้าวในตลาดโลกให้สูงขึ้นได้ เพราะราคาข้าวในประเทศอินเดียและเวียดนามมีราคาต่ำกว่า 
นายวิโรจน์ กล่าวว่า การที่ประเทศไทยกักเก็บข้าวในสต๊อกจะทำให้ข้าวหายไปจากตลาด ทำให้ข้าวไทยหายาก จึงส่งผลให้ราคาข้าวในตลาดโลกสูงขึ้นตามมานั้น ต้องยอมรับว่ามีความเป็นไปได้ แต่จะสูงขึ้นเพียงชั่วคราวเท่านั้น เพราะท้ายที่สุดแล้วข้าวที่ค้างสต๊อกจากการขาดประสิทธิภาพ รวมถึงข้าวอีกปริมาณมหาศาลที่เตรียมเข้าสู่โครงการรับจำนำในปีถัดไป จะทำให้มีปริมาณสูงจนในที่สุดก็ต้องปล่อยออกมาจำนวนมาก และส่งผลให้ราคาข้าวในตลาดโลกตกลงมาในที่สุด คาดว่ารัฐบาลจะขาดทุนจากการจำนำข้าวราว 1 แสนล้านบาท
นายวิโรจน์ กล่าวอีกว่า หากจะแก้ปัญหานี้ในระยะยาว ขอเสนอให้รัฐบาลยกเลิกโครงการรับจำนำ แล้วหันไปใช้การประกันราคาตามปกติ โดยยึดราคาข้าวเฉลี่ย 3 ปีย้อนหลังเป็นมาตรฐาน และหากปีใดชาวนาได้ราคาข้าวที่ต่ำกว่าราคามาตรฐานที่กำหนดไว้ รัฐบาลจึงเข้ามาชดเชยในราคาข้าวส่วนต่างที่ชาวนาไม่ได้รับตามเกณฑ์ ซึ่งจะส่งผลดีให้รัฐบาลได้คาดการณ์แนวโน้มจากตลาดโลก แล้วมาปรับปรุงนโยบายภายในประเทศ เพราะโครงการรับจำนำข้าวของรัฐบาลในขณะนี้กำลังเข้าไปกำหนดกลไกตลาดโลก ซึ่งเป็นความคิดที่ผิด ดังนั้นควรเปลี่ยนให้ตลาดโลกเป็นตัวส่งสัญญาณเข้ามา แล้วรัฐบาลก็ปรับนโยบาย ส่วนชาวนาก็จะปรับพฤติกรรมการปลูกพืชให้ทุกอย่างเป็นไปตามกลไก ไม่ควรเป็นผู้เข้าไปฝืนตลาดเอง
สำรวจที่ราชพัสดุป้องกันการบุกรุกที่ดิน
นายวิรุฬ เตชะไพบูลย์ รมช.คลัง ในฐานะกำกับดูแลกรมธนารักษ์ เปิดเผยว่า ได้มอบนโยบายเร่งด่วนให้กรมธนารักษ์เร่งสำรวจพื้นที่ราชพัสดุทั่วประเทศ ทั้งที่อยู่ในความปกครองดูแลของกรมธนารักษ์ และพื้นที่ที่อนุญาตให้ส่วนราชการต่างๆ ครอบครอง ว่ามีการบุกรุกมากน้อยเพียงใด หากตรวจสอบแล้วพบว่ามีการบุกรุก ให้ดำเนินการกับผู้ที่เกี่ยวข้อง ทั้งในส่วนของเจ้าหน้าที่ซึ่งปล่อยปละละเลย และการดำเนินการกับผู้บุกรุกให้เป็นไปตามกฎหมายอย่างเคร่งครัด